CELEX: 32022R0585
Language: bg
Date: 2022-04-06 00:00:00
Title: Регламент (ЕС) 2022/585 на Европейския парламент и на Съвета от 6 април 2022 година за изменение на регламенти (ЕС) № 514/2014 за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи, (ЕС) № 516/2014 за създаване на фонд „Убежище, миграция и интеграция“ и (ЕС) 2021/1147 за създаване на фонд „Убежище, миграция и интеграция“

11.4.2022   
               
               
                  BG
               
               
                  Официален вестник на Европейския съюз
               
               
                  L 112/1
               
            
         РЕГЛАМЕНТ (ЕС) 2022/585 НА ЕВРОПЕЙСКИЯ ПАРЛАМЕНТ И НА СЪВЕТА
         от 6 април 2022 година
         за изменение на регламенти (ЕС) № 514/2014 за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи, (ЕС) № 516/2014 за създаване на фонд „Убежище, миграция и интеграция“ и (ЕС) 2021/1147 за създаване на фонд „Убежище, миграция и интеграция“
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 78, параграф 2, член 79, параграфи 2 и 4, член 82, параграф 1, член 84 и член 87, параграф 2 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         в съответствие с обикновената законодателна процедура (1),
         като имат предвид, че:
         
                     (1)
                  
                  
                     Нахлуването на Руската федерация в Украйна на 24 февруари 2022 г. доведе до масово навлизане на разселени лица от Украйна в няколко държави членки. Това оказва нов натиск върху финансовите ресурси на държавите членки за справяне със спешните нужди в областта на миграцията, управлението на границите и сигурността, които като се вземат предвид естеството и измерението на кризата, ще продължат да съществуват и след 2022 г.
                  
               
                     (2)
                  
                  
                     От 1 януари 2014 г. политиката на Съюза в областта на вътрешните работи за миграцията, управлението на границите и сигурността се подпомага с финансиране от фонд „Убежище, миграция и интеграция“, създаден с Регламент (ЕС) № 516/2014 на Европейския парламент и на Съвета (2), и от фонд „Вътрешна сигурност“, който обхваща инструмента за финансово подпомагане за външните граници и визите, създаден с Регламент (ЕС) № 515/2014 на Европейския парламент и на Съвета (3), и инструмента за финансово подпомагане на полицейското сътрудничество, предотвратяването и борбата с престъпността и управлението на кризи, създаден с Регламент (ЕС) № 513/2014 на Европейския парламент и на Съвета (4) (наричани по-нататък „фондовете в областта на вътрешните работи за периода 2014—2020 г.“).
                  
               
                     (3)
                  
                  
                     Необходимо е да се удължи срокът на изпълнение на фондовете в областта на вътрешните работи за периода 2014—2020 г. с една година, за да се даде възможност на държавите членки да използват изцяло всички неизразходвани суми от тези програми и ако е необходимо, бързо да преразгледат изпълнението на своите програми по целесъобразност, за да се справят с непредвидените предизвикателства, произтичащи от нахлуването в Украйна.
                  
               
                     (4)
                  
                  
                     Необходимо е да се предвиди по-голяма гъвкавост при използването на целевите ресурси съгласно Регламент (ЕС) № 516/2014, който понастоящем не позволява неизразходваните суми от периода на програмиране 2014—2020 г. да бъдат използвани за действия за посрещане на неотложните нужди, произтичащи от нахлуването в Украйна.
                  
               
                     (5)
                  
                  
                     С Регламент (ЕС) № 514/2014 на Европейския парламент и на Съвета (5) се определят общите правила за изпълнение на фондовете в областта на вътрешните работи за периода 2014—2020 г. по отношение, наред с другото, на финансирането на разходите и срока за изпълнение. Тези правила ограничават допустимостта на плащанията на държавите членки най-късно до 30 юни 2023 г. и определят 31 декември 2023 г. като край на срока за изпълнение.
                  
               
                     (6)
                  
                  
                     От 1 януари 2021 г. — в рамките на многогодишната финансова рамка за периода 2021—2027 г. — започна да се прилага обновен пакет от фондове в областта на миграцията и управлението на границите под формата на новия фонд „Убежище, миграция и интеграция“, създаден с Регламент (ЕС) 2021/1147 на Европейския парламент и на Съвета (6), Инструмента за финансова подкрепа за управлението на границите и визовата политика, създаден с Регламент (ЕС) 2021/1148 на Европейския парламент и на Съвета (7), и фонд „Вътрешна сигурност“, създаден с Регламент (ЕС) 2021/1149 на Европейския парламент и на Съвета (8) (наричани по-нататък „фондовете в областта на вътрешните работи за периода 2021—2027 г.“).
                  
               
                     (7)
                  
                  
                     Въпреки че фондовете в областта на вътрешните работи за периода 2021—2027 г. влязоха в сила на 15 юли 2021 г. и се прилагат с обратно действие от 1 януари 2021 г., все още не са одобрени програмите на всички държави членки.
                  
               
                     (8)
                  
                  
                     За да се осигури приемственост при изпълнението на целите на политиката на фондовете в областта на вътрешните работи за периода 2014—2020 г. и периода 2021—2027 г. и за да се даде възможност за плавен преход между периода на програмиране 2014—2020 г. и периода за програмиране 2021—2027 г., което ще сведе до минимум административната тежест за държавите членки, е необходимо да има известно припокриване на изпълнението между тези инструменти за финансиране. Тази необходимост е изрично призната във фондовете в областта на вътрешните работи за периода 2021—2027 г. и в Регламент (ЕС) 2021/1060 на Европейския парламент и на Съвета (9), които позволяват разходите да бъдат допустими със задна дата, считано от 1 януари 2021 г.
                  
               
                     (9)
                  
                  
                     Въпреки разпоредбите, които служат като мост между фондовете в областта на вътрешните работи за периода 2014—2020 г. и фондовете в областта на вътрешните работи за периода 2021—2027 г., крайната дата за изпълнение на фондовете в областта на вътрешните работи за периода 2014—2020 г. и очакваните дати за одобрение на програмите по фондовете в областта на вътрешните работи за периода 2021—2027 г. пораждат риск държавите членки да изпитат значителен недостиг на финансиране. Този недостиг на финансиране може да доведе до проблеми с ликвидността поради допълнителния натиск върху управлението в областта на миграцията и границите от страна на държавите членики вследствие на масовото навлизане на разселени лица от Украйна.
                  
               
                     (10)
                  
                  
                     Рискът от значителен недостиг на финансиране се изостря от факта, че фондовете в областта на вътрешните работи за периода 2014—2020 г. следват по-кратък цикъл за изпълнение на бюджетните задължения (правилото N+2), който не е приведен в съответствие с други инструменти на Съюза за финансиране при споделено управление, като например кохезионните фондове, за които се прилага по-дълъг период на изпълнение (N+3). Правилото N+3 се прилага за фондовете в областта на вътрешните работи за периода 2021—2027 г., както е посочено в Регламент (ЕС) 2021/1060. Според правилото N+3 задължение, поето през годината N, трябва да бъде обхванато от предварително финансиране и искания за междинни плащания в същия размер преди 31 декември на годината N+3 (например задължение, поето през 2014 г., трябва да бъде изцяло обхванато от предварително финансиране и искания за плащане преди 31 декември 2017 г.). Непокритата сума се отменя, което означава, че държавата членка губи съответното финансиране.
                  
               
                     (11)
                  
                  
                     Наличната информация за актуалното състояние на изпълнението от страна на държавите членки показват висок риск от отмяна на средства, които иначе биха могли да бъдат използвани за посрещане на нововъзникнали нужди. Този риск се дължи отчасти на причини извън контрола на държавите членки, като например забавяне на изпълнението вследствие на пандемията от COVID-19 през 2020—2021 г. Междувременно удължаването на срока за изпълнение на фондовете с една година ще даде възможност на държавите членки да използват изцяло бюджетните задължения в рамките на програмите за периода 2014—2020 г., за да се справят с предизвикателствата, пред които са изправени в момента поради войната в Украйна.
                  
               
                     (12)
                  
                  
                     В Регламент (ЕС) № 514/2014 се признава, че при възникване на нови или непредвидени обстоятелства и по инициатива на Комисията или на съответната държава членка одобрена национална програма може да бъде преразгледана и при необходимост преработена за остатъка от периода на програмиране. Уместно е да се счита, че войната в Украйна представлява „нови или непредвидени обстоятелства“, които обосноват преразглеждане и оперативно пренасочване на дадена програма с оглед на новите нужди и в рамките на специфичните цели на програмата, както е приета преди това.
                  
               
                     (13)
                  
                  
                     За да се предостави на държавите членки непрекъснат достъп до неизразходваните суми по фондовете в областта на вътрешните работи за периода 2014—2020 г., е необходимо да се удължи срокът за допустимост на тези фондове с една година и да се направят необходимите съответни корекции на датите, приложими за изпълнението, докладването, оценката и приключването на програмите, както и датите, свързани с отменените суми.
                  
               
                     (14)
                  
                  
                     За да се гарантира, че удължаването на срока за допустимост е въведено по възможно най-ясния начин, е необхоидмо да се определи една крайна ключова дата, до която разходите трябва да бъдат както извършени, така и изплатени.
                  
               
                     (15)
                  
                  
                     С Регламент (ЕС) 2018/2000 на Европейския парламент и на Съвета (10) беше изменен Регламент (ЕС) № 516/2014, за да се предостави достъп до ресурсите, предназначени за прехвърляне на кандидати за международна закрила или на лица, на които е предоставена международна закрила, и за да се позволи използването им за определени други действия по националната програма. Необходимо е да се разшири този принцип на гъвкавост, за да се отговори на неотложните нужди във връзка с нови или непредвидени обстоятелства, по-специално, за да се отговори на новите нужди на държавите членки в областта на управлението на убежището и миграцията, произтичащи от нахлуването в Украйна.
                  
               
                     (16)
                  
                  
                     За да се предостави достъп до всички налични средства и да се избегне загубата им поради отмяна на неизползвани ресурси, които преди това са били предназначени за определени конкретни цели по Регламент (ЕС) № 516/2014, включително ресурси за конкретни действия и за програмата на Съюза за презаселване, е необходимо да се предостави на държавите членки гъвкавост да използват по изключение тези ресурси във връзка с нови или непредвидени обстоятелства, като например тези, произтичащи от нахлуването в Украйна.
                  
               
                     (17)
                  
                  
                     За да се разшири обхватът на наличните източници на финансиране с цел да се подпомогне справянето с непредвидени бъдещи събития, е целесъобразно да се позволи на държавите членки и на други публични или частни донори по време на периода на програмиране 2021—2027 г. да предоставят допълнителни финансови вноски в полза на управлението на убежището и миграцията под формата на външни целеви приходи. Тези външни целеви приходи представляват специален принос от държавите членки и други публични или частни донори за финансиране на конкретни разходи в рамките на фонд „Убежище, миграция и интеграция“ за периода 2021—2027 г. и ще осигурят допълнителна мярка за готовност за финансиране на дейностите в областта на убежището и миграцията в държавите членки по време на кризи, като тази, произтичаща от нахлуването в Украйна.
                  
               
                     (18)
                  
                  
                     Подкрепата, предоставяна по фонд „Убежище, миграция и интеграция“ за периода 2014—2020 г. и фонд „Убежище, миграция и интеграция“ за периода 2021—2027 г., допълва действията, финансирани по други фондове на Съюза, по-специално в рамките на политиката на сближаване, за да се постигне максимално въздействие на наличното финансиране.
                  
               
                     (19)
                  
                  
                     Доколкото целите на настоящия регламент не могат да бъдат постигнати в достатъчна степен от държавите членки, a поради обхвата или последиците от действието могат да бъдат по-добре постигнати на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз (ДЕС). В съответствие с принципа на пропорционалност, уреден в същия член, настоящият регламент не надхвърля необходимото за постигане на тези цели.
                  
               
                     (20)
                  
                  
                     Поради неотложността да се предоставят финансови ресурси на държавите членки за справяне с нуждите в областта на миграцията, управлението на границите и сигурността, породени от масовото навлизане на разселени лица от Украйна, е уместно да се прибегне до изключението от срока от осем седмици, предвидено в член 4 от Протокол № 1 относно ролята на националните парламенти в Европейския съюз, приложен към ДЕС, към Договора за функционирането на Европейския съюз (ДФЕС) и към Договора за създаване на Европейската общност за атомна енергия.“
                  
               
                     (21)
                  
                  
                     В съответствие с членове 1 и 2 от Протокол № 21 относно позицията на Обединеното кралство и Ирландия по отношение на пространството на свобода, сигурност и правосъдие, приложен към ДЕС и към ДФЕС, и без да се засяга член 4 от посочения протокол, Ирландия не участва в приемането на настоящия регламент и не е обвързана от него, нито от неговото прилагане.
                  
               
                     (22)
                  
                  
                     В съответствие с членове 1 и 2 от Протокол № 22 относно позицията на Дания, приложен към ДЕС и към ДФЕС, Дания не участва в приемането на настоящия регламент и не е обвързана от него, нито от неговото прилагане.
                  
               
                     (23)
                  
                  
                     Поради това регламенти (ЕС) № 514/2014, (ЕС) № 516/2014 и (ЕС) 2021/1147 следва да бъдат съответно изменени.
                  
               
                     (24)
                  
                  
                     Настоящият регламент следва да влезе в сила по спешност в деня след публикуването му в Официален вестник на Европейския съюз, за да се предоставят спешно финансови ресурси на държавите членки за справяне с нуждите в областта на миграцията, управлението на границите и сигурността, породени от масовото навлизане на разселени лица от Украйна,
                  
               ПРИЕХА НАСТОЯЩИЯ РЕГЛАМЕНТ:
         
            Член 1
            Регламент (ЕС) № 514/2014 се изменя, както следва:
            
                        1)
                     
                     
                        Член 17, параграф 3 се заменя със следното:
                        
                           „3.   Разходите са допустими за подпомагане съгласно специалните регламенти, ако са направени от бенефициер и са изцяло изплатени от определения отговорен орган в периода от 1 януари 2014 г. до 30 юни 2024 г.“
                        
                     
                  
                        2)
                     
                     
                        Член 40 се изменя, както следва:
                        
                                    а)
                                 
                                 
                                    в параграф 1 уводните думи се заменят със следното:
                                    
                                       „1.   Държавите членки представят следните документи до 31 декември 2024 г.:“;
                                    
                                 
                              
                                    б)
                                 
                                 
                                    параграф 2 се заменя със следното:
                                    
                                       „2.   Плащанията, направени от отговорния орган от 16 октомври 2023 г. до 30 юни 2024 г., се включват в последните годишни отчети.“
                                    
                                 
                              
                  
                        3)
                     
                     
                        Член 50, параграф 4 се заменя със следното:
                        
                           „4.   Задълженията, свързани с последните две години от периода, се отменят в съответствие с правилата, които се спазват при приключването на програмата.“
                        
                     
                  
                        4)
                     
                     
                        Член 54, параграф 1 се заменя със следното:
                        
                           „1.   До 31 март 2016 г. и до 31 март на всяка следваща година до 2023 г. включително отговорният орган представя на Комисията годишен доклад за изпълнението на всяка национална програма през предходната финансова година и може да публикува тази информация на съответното равнище. Докладът, представен през 2016 г., обхваща финансовите 2014 и 2015 години. Държавата членка представя окончателен доклад за изпълнението на националните програми до 31 декември 2024 г.“
                        
                     
                  
                        5)
                     
                     
                        Член 57 се изменя, както следва:
                        
                                    а)
                                 
                                 
                                    в параграф 1 буква б) се заменя със следното:
                                    
                                                „б)
                                             
                                             
                                                доклад за последваща оценка относно отражението на действията по националните програми до 31 декември 2024 г.“;
                                             
                                          
                              
                                    б)
                                 
                                 
                                    в параграф 2 буква б) се заменя със следното:
                                    
                                                „б)
                                             
                                             
                                                доклад за последваща оценка относно отражението на настоящия регламент и специалните регламенти след приключването на националните програми до 30 юни 2025 г.“
                                             
                                          
                              
                  
         
            Член 2
            Регламент (ЕС) № 516/2014 се изменя, както следва:
            
                        1)
                     
                     
                        Член 16, параграф 3 се заменя със следното:
                        
                           „3.   Допълнителните суми, посочени в параграфи 1 и 2 от настоящия член, се отпускат на държавите членки с индивидуалните решения за финансиране, с които се одобряват или преработват националните им програми, в рамките на междинния преглед в съответствие с процедурата, предвидена в членове 14 и 15 от Регламент (ЕС) № 514/2014. Тези суми се използват единствено за изпълнението на специфичните действия, посочени в приложение II към настоящия регламент. Когато е необходимо обаче при възникване на нови или непредвидени обстоятелства, държава членка може да използва тези суми за други действия в рамките на националната си програма, при условие че се консултира с Комисията преди това използване.“
                        
                     
                  
                        2)
                     
                     
                        Член 17, параграф 9 се заменя със следното:
                        
                           „9.   Допълнителните суми, посочени в параграфи 1 и 2 от настоящия член, се отпускат на държавите членки на всеки две години, като първият път това се прави с индивидуалните решения за финансиране, с които се одобряват националните им програми, в съответствие с процедурата, предвидена в член 14 от Регламент (ЕС) № 514/2014, а по-късно — с решение за финансиране, което се прилага към решението за одобряване на националната програма. Тези суми не се прехвърлят към други действия по националната програма. Когато е необходимо обаче при възникване на нови или непредвидени обстоятелства, държава членка може да прехвърли тези суми към други действия в рамките на националната си програма, при условие че се консултира с Комисията преди това прехвърляне.“
                        
                     
                  
         
            Член 3
            В член 10 от Регламент (ЕС) 2021/1147 се добавя следният параграф:
            
               
                  „5.   Подкрепата по настоящия регламент може да се финансира и чрез финансови вноски, направени от държавите членки и от други публични или частни донори, като външни целеви приходи в съответствие с член 21, параграф 5 от Финансовия регламент.“
               
            
         
         
            Член 4
            Настоящият регламент влиза в сила в деня след публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко в държавите членки в съответствие с Договорите.
            Съставено в Страсбург на 6 април 2022 година.
            
               
                  За Европейския парламент
               
               
                  Председател
               
               R. METSOLA
            
            
               
                  За Съвета
               
               
                  Председател
               
               C. BEAUNE
            
         
         
            (1)  Позиция на Европейския парламент от 24 март 2022 г. (все още непубликувана в Официален вестник) и решение на Съвета от 4 април 2022 г.
         
            (2)  Регламент (ЕС) № 516/2014 на Европейския парламент и на Съвета от 16 април 2014 г. за създаване на фонд „Убежище, миграция и интеграция“ и за изменение на Решение 2008/381/ЕО на Съвета и отмяна на решения № 573/2007/ЕО и № 575/2007/ЕО на Европейския парламент и на Съвета и на Решение 2007/435/ЕО на Съвета (ОВ L 150, 20.5.2014 г., стр. 168).
         
            (3)  Регламент (ЕС) № 515/2014 на Европейския парламент и на Съвета от 16 април 2014 г. за създаване на инструмента за финансово подпомагане за външните граници и визите като част от фонд „Вътрешна сигурност“ и за отмяна на Решение № 574/2007/ЕО (ОВ L 150, 20.5.2014 г., стр. 143).
         
            (4)  Регламент (ЕС) № 513/2014 на Европейския парламент и на Съвета от 16 април 2014 г. за създаване на инструмента за финансово подпомагане на полицейското сътрудничество, предотвратяването и борбата с престъпността и управлението на кризи като част от фонд „Вътрешна сигурност“ и за отмяна на Решение 2007/125/ПВР на Съвета (ОВ L 150, 20.5.2014 г., стр. 93).
         
            (5)  Регламент (ЕС) № 514/2014 на Европейския парламент и на Съвета от 16 април 2014 г. за определяне на общи разпоредби за фонд „Убежище, миграция и интеграция“ и за инструмента за финансово подпомагане на полицейското сътрудничество, предотвратяването и борбата с престъпността и управлението на кризи (ОВ L 150, 20.5.2014 г., стр. 112).
         
            (6)  Регламент (ЕС) 2021/1147 на Европейския парламент и на Съвета от 7 юли 2021 г. за създаване на фонд „Убежище, миграция и интеграция“ (ОВ L 251, 15.7.2021 г., стр. 1).
         
            (7)  Регламент (ЕС) 2021/1148 на Европейския парламент и на Съвета от 7 юли 2021 г. за създаване на Инструмент за финансова подкрепа за управлението на границите и визовата политика като част от Фонда за интегрирано управление на границите (ОВ L 251, 15.7.2021 г., стр. 48).
         
            (8)  Регламент (ЕС) 2021/1149 на Европейския парламент и на Съвета от 7 юли 2021 г. за създаване на фонд „Вътрешна сигурност“ (ОВ L 251, 15.7.2021 г., стр. 94).
         
            (9)  Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика (ОВ L 231, 30.6.2021 г., стр. 159).
         
            (10)  Регламент (ЕС) 2018/2000 на Европейския парламент и на Съвета от 12 декември 2018 г. за изменение на Регламент (ЕС) № 516/2014 на Европейския парламент и на Съвета по отношение на повторното заделяне на оставащите суми, заделени за подпомагане на изпълнението на решения (ЕС) 2015/1523 и (ЕС) 2015/1601 на Съвета, или разпределянето на тези суми към други действия по националните програми (ОВ L 328, 21.12.2018 г., стр. 78).